Wat beteken dit vandag om deel te wees van die Gereformeerde geloof en tradisie - ook op die vasteland van Afrika? Dié vraag word op vele maniere beantwoord - dikwels radikaal uiteenlopend. Dié tradisie het immers die wêreld van vandag help vorm en stempel - die wêreld met sy demokratiese drome en respek vir menswaardigheid en menseregte, die wêreld met sy bewondering vir wetenskap, kennis, navorsing en geleerdheid, die wêreld met sy vryemark-ekonomie en klem op ontwikkeling en vooruitgang, die wêreld met sy werksetiek, morele oortuigings en sedelike waardes. Vir sommige klink dié kenmerke steeds na ideale om na te strewe, vir ander na nagmerrie-verledes wat hulle juis probeer ontvlug.